বাম ঐক্যে সমন্বয়ের অভাবের কথা বলে হরতালে সামিল হয়নি ফরওয়ার্ড ব্লক। শরিক দলের এমন অবস্থানে বাম ঐক্যে কোনও প্রভাব পড়বে না বলেই দাবি করলেন বামফ্রন্টের চেয়ারম্যান বিমান বসু। এমনকি, ফ ব নেতৃত্বকে ‘আড়াল’ করে তাঁদের সঙ্গে তৃণমূলের তুলনাতেও আপত্তি তুলেছেন বিমানবাবু। হরতাল নিয়ে সোমবার সাংবাদিক বৈঠকে প্রশ্নের জবাবে বিমানবাবু বলেন, দিল্লিতে বাম দলগুলির বৈঠকের দিনক্ষণ নিয়ে ফ ব-র কিছু অসুবিধা ছিল। কিন্তু দ্রুত কর্মসূচি নিতে হবে বলে অপেক্ষা করা সম্ভব ছিল না। আবার সিদ্ধান্ত নেওয়ার দিন ফোনে ফ ব-র সাধারণ সম্পাদক দেবব্রত বিশ্বাসের সঙ্গে যোগাযোগ করা যাচ্ছিল না। বিমানবাবুর কথায়, ‘‘ফ ব স্পষ্ট করেই তাদের অবস্থান জানিয়েছে। আমার মনে হয়, এটা বিচ্ছিন্ন ঘটনা। ভবিষ্যতে আর এমন ঘটবে না।’’